Ivorianerne var kontraktsfestet til å ha seks halvtimeslange framføringer hver dag, sju dager i uka. De måtte opptre toppløse mens parkens besøkende gikk i blant dem og filmet og fotograferte. Lønna var på en firedel av datidens minstelønn i Frankrike. Lokale myndigheter var redde for ulovlig innvandring, noe som gjorde at parkledelsen hadde beslaglagt passene deres, og få av dem forlot noensinne parkområdet. Ivorianerne hadde heller ikke klær eller sko tilpasset fransk klima, og helsestellet deres ble ivaretatt av parkens dyrleger. Barna i gruppa fikk ingen skolegang.